โชว์กลุ่มเกษตรทฤษฎีใหม่ตำบลต้นแบบทั่วภูมิภาค สร้างอาหารเพื่อบริโภคในครัวเรือน สร้างอาชีพ ลดผลกระทบจากโควิด-19
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า โครงการ 1 ตำบล 1 กลุ่มเกษตรทฤษฎีใหม่ ร่วมกับหน่วยงานในสังกัดกระทรวงเกษตรและสหกรณ์ โดยมีสำนักงานปลัดกระทรวงเกษตรและสหกรณ์เป็นแม่งานหลัก เป็นโครงการที่เน้นให้เกษตรกรได้น้อมนำเอาหลักปรัชญาของเศรษฐกิจพอเพียงและเกษตรทฤษฎีใหม่มาเป็นแนวทางในการดำเนินงาน วางแนวทางการพัฒนาการผลิตเพื่อให้เกษตรกรสามารถผลิตอาหารบริโภคในครัวเรือนและสามารถพึ่งพาตนเองได้ รวมทั้งยังเป็นการช่วยเหลือเกษตรกรที่ได้รับผลกระทบจากสถานการณ์การแพร่ระบาดโควิด-19 และบรรเทาปัญหาการว่างงาน ลดปัญหาการเคลื่อนย้ายแรงงานภาคการเกษตรไปสู่ภาคอื่นๆ โครงการเน้นสนับสนุนปัจจัยการผลิตและส่งเสริมให้เกิดแปลงเกษตรทฤษฎีใหม่ เพื่อให้เกษตรกรได้เรียนรู้จากการปฏิบัติจริง สามารถเป็นแปลงตัวอย่างการเรียนรู้ของเกษตรกรรายอื่นภายในชุมชนได้ ปัจจุบันเกิดพื้นที่เกษตรทฤษฎีใหม่ตามเป้าหมายแล้วใน 70 จังหวัด 4,009 ตำบล เกษตรกรร่วมโครงการ จำนวน 28,009 ราย โดยเกษตรกรในโครงการได้มีน้ำใช้ในแปลงเกษตรจากการสนับสนุนการขุดบ่อและมีผลผลิตทางการเกษตรไว้บริโภคในครัวเรือน ตลอดจนผลผลิตที่เหลือก็สามารถจำหน่ายสร้างรายได้เพิ่มเติมให้แก่เกษตรกรอีกด้วย สำหรับตัวอย่างกลุ่มเกษตรทฤษฎีใหม่ตำบลต้นแบบที่ประสบความสำเร็จ ได้แก่ กลุ่มเกษตรทฤษฎีใหม่ปลูกผักเป็นยา ปลูกป่าเป็นอาหาร บ้านหนองจิก อำเภอหนองแค จังหวัดสระบุรี ซึ่งประสบความสำเร็จในการรวมกลุ่มกัน 9 ราย เพื่อปลูกพืชผักปลอดสารพิษ รายละอย่างน้อย 1 ไร่ รวมพื้นที่การผลิต 29 ไร่ นอกจากนี้ ยังปลูกข้าวและเลี้ยงไก่ไข่ ได้ผลผลิตมาใช้บริโภคภายในครัวเรือนและสร้างรายได้จากการขายหน่อไผ่ กิ่งตอนและเหง้าไผ่ ซึ่งเริ่มให้ผลผลิตแล้ว คิดเป็นมูลค่าประมาณ 6,000 บาท/เดือน มีช่องทางการตลาด ได้แก่ ตลาดนัดชุมชน รถเร่ขายกับข้าว ช่องทางออนไลน์ ซึ่งรายได้ดังกล่าวไม่รวมผลผลิตการเกษตรอื่นซึ่งจะทยอยให้ผลผลิตเพิ่มมากขึ้นและจะเหลือจากการบริโภคในครัวเรือนสามารถสร้างรายได้เพิ่มขึ้นต่อไป